
Stratégiai elemzés-készítés automatizált támogatása - A Közép-Magyarországi Régió turizmusának automatizált stratégiai elemzése

Dolgozatunk célja a Közép-Magyarországi régió turisztikai szempontú elemzése a 2007-től 2010-ig terjedő időszakon belül megyékre, évekre és negyedévekre lebontva, egy, a hasonlóságelemzésre alapozó SWOT-elemzést központba állítva.
Egy hagyományos SWOT-elemzés elkészítésekor az elemzők gyakran valamilyen (pl. terv, átlagos) értékhez viszonyítják a mutatóikat, vagy a saját, esetleg a szakmabeliek szubjektív véleményére hagyatkoznak. Dolgozatunkkal ezt a szubjektivitást szeretnénk minimalizálni és bemutatni egy olyan módszert, amelynek segítségével az elérhető adatvagyon alapján automatizáltan tudunk részletes elemzést készíteni.
Fő cél a Közép-Magyarországi régió turizmusának automatizált, objektív, komplex jellemzése COCO elemzéssel támogatott SWOT analízissel. A stratégiai tervezésben gyakran használt módszer elnevezése egy angol nyelvű rövidítést takar. Lényege, hogy felsorakoztatja a vállalat gyenge ( W) és erős pontjait (S), valamint azt, hogy milyen erőforrásokat képes mozgósítani, tehát mik a lehetőségei (O), és milyen veszélyekre számíthat (T).
Célcsoportjaink között szerepel az állam, a Magyar Turizmus Zrt, Tourinform irodák, a Magyar Szálloda Szövetség, illetve az Országos Idegenforgalmi Bizottság, illetve minden, egy nagyobb területi egység turisztikai stratégiáját alakító szervezet is.
Kutatásunk során (melynek előzménye a Gazdasági informatika I és II. tárgyak önálló feladatainak csoportmunkában való elkészítése volt) létrehoztunk egy egységes, konszolidált adatbázist a Központi Statisztikai Hivatal adataiból. Majd COCO (=objektivitásra törekvő, komponens alapú objektum összehasonlítás) futtatások segítségével felmértük, hogy az objektumok (vagyis a megyék negyedévenként vizsgálva) a tulajdonságaik alapján egymáshoz képest jól vagy rosszul teljesítettek, milyen előnyökkel vagy hátrányokkal rendelkeznek.



